IHL บวกเกือบ 5% โบรกฯเชียร์ซื้อ ชูเป้า 13.80 บ. ชี้กำไรยังโตแกร่ง
IHL บวกเกือบ 5% โบรกฯเชียร์ซื้อ ชูเป้า 13.80 บ. ชี้กำไรยังโตแกร่ง โดยล่าสุด ณ เวลา 11.48 น. อยู่ที่ 11.40 บาท บวก 0.50 บาท หรือ 4.59% สูงสุดที่ 11.50 บาท ต่ำสุดที่ 11 บาท ด้วยมูลค่าซื้อขาย 45.10 ล้านบาท
16 ม.ค. 2561

ผู้สื่อข่าวรายงานว่า ราคาหุ้นบริษัท อินเตอร์ไฮด์ จำกัด (มหาชน) หรือ IHL ล่าสุด ณ เวลา 11.48 น. อยู่ที่ 11.40 บาท บวก 0.50 บาท หรือ 4.59% สูงสุดที่ 11.50 บาท ต่ำสุดที่ 11 บาท ด้วยมูลค่าซื้อขาย 45.10 ล้านบาท ขณะที่ดัชนีตลาดหุ้นโดยรวมบวก 0.37%

ด้าน บล.ไอร่า ระบุในบทวิเคราะห์ (15 ม.ค.) แนะนำ “ซื้อ” ราคาเป้าหมาย 13.80 บาท/หุ้น คาดรายได้และกำไรงวดไตรมาส 4/60 ยังคงแข็งแกร่ง โดยคาดรายได้จากการขายและบริการอยู่ที่ 548 ล้านบาท เพิ่มขึ้น 20% จากปีก่อน ลดลง 2% จากไตรมาสก่อน แม้อาจจะดูเติบโตไม่มาก แต่แท้จริงแล้วเป็นตัวเลขที่แข็งแกร่ง เนื่องจากโดยเฉพาะจากปีก่อน บริษัทมีการปรับลดราคาขายสินค้าลงตามต้นทุนหนังดิบที่ต่ำลง แต่กำไรจากการผลิตยังคงเพิ่มขึ้นตามการฟื้นตัวของอุตสาหกรรมการผลิตรถยนต์
ขณะที่การลดลงจากไตรมาสก่อนนั้น ได้รับผลกระทบจากฤดูกาล เนื่องจากบริษัทมีวันหยุดยาวในช่วงปลายปีตั้งแต่ก่อนเทศกาลคริสต์มาส โดยปัจจัยหนุนรายได้ที่สำคัญ ยังคงมาจากการรับจ้างฟอกหนังวัวในกลุ่ม Service ซึ่งปลายไตรมาส 3/60 มีการเพิ่มกำลังการฟอกหนังวัวอีก 1.5 แสนตัวต่อปี จากเดิม 8.4 แสนตัวต่อปี (นับรวมทั้งในส่วน Service และ Auto) และคาดจะรับรู้รายได้เต็มไตรมาส 4/60
อีกทั้งมีการเพิ่มจำนวนวันทำงานในส่วนการฟอกหนังวัวเป็น 7 วันต่อสัปดาห์ ตั้งแต่ช่วงกลางไตรมาส 3/60 ตามคำร้องขอของลูกค้าที่มีความต้องการหนังวัวฟอกอย่างมาก ด้านอัตรากำไรขั้นต้นคาดอยู่ที่ 21.5% ลดลงจาก 23.2% เมื่อไตรมาส 4/59 และ 22.6% เมื่อ ไตรมาส 3/60 เนื่องจากได้รับผลกระทบจากอัตราแลกเปลี่ยน การจ่ายค่าล่วงเวลาพนักงาน และวันทำงานที่น้อย ทำให้คาดกำไรปกติอยู่ที่ 62 ล้านบาท และคาดมีกำไรจากอัตราแลกเปลี่ยน 3 ล้านบาท
รวมทั้งมีการโอนกลับสำรองข้อกล่าวหาภาษีศุลกากร 8 ล้านบาท (ซึ่งได้รวมไว้ในประมาณการเดิมของปี’60 อยู่แล้ว) รวมกำไรสุทธิ 72.7 ล้านบาท เพิ่มขึ้น 46% จากปีก่อน เพิ่มขึ้น 0% จากไตรมาสก่อน
อย่างไรก็ตามมีความมั่นใจมากขึ้นต่อภาพอุตสาหกรรมการฟอกหนังไทย นอกจากลูกค้ารายเดิมต้องการให้เพิ่มจำนวนวันทำงานแล้ว  ยังมีลูกค้ารายใหม่ที่แสดงความต้องการว่าจ้างฟอกหนังวัวอย่างต่อเนื่อง นับตั้งแต่จีนมีนโยบายรักษาสิ่งแวดล้อมทำให้โรงงานฟอกหนังหลายแห่งในจีนต้องปิดตัวลง ประกอบกับ IHL ได้รับการรับรองมาตรฐาน Gold Rated Leather Working Group และยังมีความได้เปรียบด้านภูมิศาสตร์ที่อยู่ใกล้ประเทศผู้ผลิตเครื่องหนังในเอเชียมากกว่าโรงงานฟอกหนังในอเมริกา
ทั้งนี้ ทำให้พิจารณาปรับประมาณการกำไรสุทธิในปี’60-62 ขึ้น 2.2%, 0.8% และ 4.5% ตามลำดับ ภายใต้สมมติฐานจำนวนวันทำงานที่เพิ่มขึ้น โดยได้หักลบผลกระทบจากอัตราแลกเปลี่ยนไปแล้ว ทั้งนี้เราเชื่อว่าประมาณการใหม่นี้ยังคงมีโอกาสถูกปรับขึ้นได้อีกในภายหลังหาก IHL มีการเร่งติดตั้งเครื่องจักรในโรงงานใหม่เฟส 2 ให้เร็วขึ้นกว่าเดิม เพื่อตอบรับกับความต้องการของลูกค้า ทั้งนี้คาดว่าเฟส 1 จะติดตั้งเครื่องจักรแล้วเสร็จในช่วงปลายไตรมาส 1/61 ตามแผนเดิม หรืออย่างช้าไม่เกินต้นไตรมาส 2/61